NCAP ตั้ง “บล.ธนชาต” นั่งลีดอันเดอร์ไรท์เตอร์ เคาะราคาไอพีโอ 2.20 บ. ดีเดย์เทรด 9 พ.ย.นี้
"เน็คซ์ แคปปิตอล" หรือ NCAP ผู้ประกอบธุรกิจให้บริการสินเชื่อเช่าซื้อรถจักรยานยนต์ ตั้ง “บล.ธนชาต” นั่งลีดอันเดอร์ไรท์เตอร์ เคาะราคาไอพีโอ 2.20 บ. ดีเดย์เทรด 9 พ.ย.นี้
"เน็คซ์ แคปปิตอล" หรือ NCAP ผู้ประกอบธุรกิจให้บริการสินเชื่อเช่าซื้อรถจักรยานยนต์ ตั้ง “บล.ธนชาต” นั่งลีดอันเดอร์ไรท์เตอร์ เคาะราคาไอพีโอ 2.20 บ. ดีเดย์เทรด 9 พ.ย.นี้
29 ต.ค. 2563

บริษัท เน็คซ์ แคปปิตอล จำกัด (มหาชน) หรือ NCAP ผู้ประกอบธุรกิจให้บริการสินเชื่อเช่าซื้อรถจักรยานยนต์ กำหนดราคาเสนอขายหุ้นให้กับประชาชนทั่วไปครั้งแรก (IPO) จำนวนไม่เกิน 300 ล้านหุ้น ที่ราคาหุ้นละ 2.20 บาท โดยจะเปิดจองซื้อระหว่างวันที่ 30 ต.ค. และวันที่ 2-3 พ.ย.63 คาดว่าจะสามารถระดมทุนได้ราว 660 ล้านบาท เพื่อใช้ลงทุนในระบบสารสนเทศเพื่อพัฒนาระบบการให้บริการสินเชื่อ และระบบสนับสนุนการทำงาน ,ชำระคืนเงินกู้ยืมสถาบันการเงิน และเป็นเงินทุนหมุนเวียนในการประกอบธุรกิจ โดยกำหนดวันที่เข้าจดทะเบียนซื้อขายเป็นวันแรกวันที่ 9 พ.ย. 63
นางสาวพันทิตา แซ่เอ็ง รองกรรมการผู้จัดการ  บริษัทหลักทรัพย์ ธนชาต จำกัด (มหาชน) ในฐานะผู้จัดการการจัดจำหน่ายและรับประกันการจำหน่ายหุ้นสามัญของ NCAP เปิดเผยว่า บริษัทฯ ได้กำหนดราคาเสนอขายหุ้นสามัญให้กับประชาชนเป็นครั้งแรก (IPO) จำนวนไม่เกิน 300 ล้านหุ้น มูลค่าที่ตราไว้ (พาร์) หุ้นละ 0.50 บาท ในราคา IPO หุ้นละ 2.20 บาท ซึ่งถือเป็นระดับราคาที่เหมาะสมกับปัจจัยพื้นฐานและศักยภาพการเติบโตอย่างต่อเนื่องของบริษัท โดยจะเปิดให้จองซื้อหุ้นระหว่างวันที่ 30 ตุลาคม และวันที่ 2 – 3 พฤศจิกายนนี้ และคาดว่าจะสามารถเข้าจดทะเบียนในตลาดหลักทรัพย์แห่งประเทศไทย (SET) กลุ่มธุรกิจการเงิน / เงินทุนและหลักทรัพย์ (FIN)
พร้อมกันนี้ ยังมีผู้ร่วมจัดจำหน่ายและรับประกันการจำหน่ายอีก 3 แห่ง ประกอบด้วย บริษัทหลักทรัพย์ เอเอสแอล จำกัด บริษัทหลักทรัพย์ ฟินันเซีย ไซรัส จำกัด (มหาชน) และ บริษัทหลักทรัพย์ ไอร่า จำกัด (มหาชน)
“เรามั่นใจว่าการเสนอขายหุ้นสามัญเพิ่มทุนของ NCAP ในครั้งนี้ จะได้รับการตอบรับที่ดีจากนักลงทุน ด้วยราคาไอพีโอที่กำหนดไว้เป็นระดับราคาที่เหมาะสมกับปัจจัยพื้นฐานที่แข็งแกร่งและศักยภาพการเติบโตอย่างต่อเนื่องของบริษัทฯ โดยมีจุดแข็งคือพอร์ตสินเชื่อที่มีคุณภาพและการบริหารจัดการติดตามหนี้ที่พัฒนาอย่างเป็นระบบ และการนำเทคโนโลยีเข้ามาเป็นส่วนสำคัญในกระบวนการทำงาน ทำให้ธุรกิจอยู่ในช่วงขยายการเติบโตของรายได้ในช่วง 3 ปีที่ผ่านมาเฉลี่ยสูงถึง 30% ต่อปี (CAGR)  ในขณะที่สามารถบริหารจัดการ NPL ให้อยู่ในระดับที่ต่ำกว่าอุตสาหกรรม จึงเชื่อมั่นว่า NCAP จะเป็นอีกหุ้นการเติบโตที่ได้รับความสนใจจากนักลงทุน” นางสาวพันทิตา กล่าว
ด้านนายสมชัย ลิมป์พัฒนสิน ประธานเจ้าหน้าที่บริหาร NCAP เปิดเผยว่า จำนวนเงินที่ระดมทุนได้จากการเสนอขายหลักทรัพย์ก่อนหักค่าใช้จ่าย ในครั้งนี้ ประมาณ 660 ล้านบาท จะนำไปใช้เป็นเงินทุนหมุนเวียนในการขยายพอร์ตสินเชื่อ 80% ใช้ชำระคืนเงินกู้ยืมสถาบันการเงิน 15% และลงทุนในระบบสารสนเทศเพื่อพัฒนาระบบการให้บริการสินเชื่อและระบบสนับสนุนการทำงาน 5%  ระยะเวลาที่ใช้โดยประมาณ ภายในปี 2564 เพื่อรองรับแผนขยายสินเชื่ออย่างมีคุณภาพ เพิ่มศักยภาพในการแข่งขัน และมีอัตราการเติบโตที่ดีในอนาคต
ทั้งนี้ ปัจจุบัน NCAP มีมูลค่าพอร์ตสินเชื่อรวมอยู่ที่ประมาณ 4,000 ล้านบาท และมีจำนวนบัญชีประมาณ 100,000 ราย มีสาขากระจายอยู่ทั่วประเทศรวม 24  สาขา อีกทั้ง มีดีลเลอร์ตัวแทนจำหน่ายรถเป็นพันธมิตรของบริษัทฯ ในพื้นที่ต่างๆ ประมาณ 600 ราย ซึ่งบริษัทฯ มีความแข็งแกร่งและเป็นผู้นำในพื้นที่ภาคใต้ พร้อมเตรียมขยายพอร์ตสินเชื่อและการให้บริการไปสู่ภูมิภาคอื่นๆ เพิ่มขึ้น โดยมีแผนที่จะขยายสาขาในปี 2564 จำนวน 1 แห่ง และในปี 2565 จำนวน 2 แห่ง
รวมทั้งการลงทุนในระบบสารสนเทศเพื่อเพิ่มประสิทธิภาพในการทำงาน ได้แก่ ระบบ Mobile Application และระบบ Credit Scoring คาดแล้วเสร็จในปีนี้ และระบบการวางแผนทรัพยากรทางธุรกิจขององค์กร (ERP) อยู่ระหว่างดำเนินการ คาดจะแล้วเสร็จตามแผนในปีหน้า จึงมั่นใจว่า จะเป็นปัจจัยสำคัญในการขยายพอร์ตสินเชื่อใหม่ของบริษัทฯ ให้เติบโตได้อย่างก้าวกระโดดในปี 2564
ส่วนนายวรชาติ ทวยเจริญ กรรมการผู้จัดการบริษัท ฟินเน็กซ์ แอ๊ดไวเซอรี่ จำกัด ในฐานะที่ปรึกษาทางการเงิน กล่าวถึงการกำหนดราคาขายหุ้นไอพีโอในครั้งนี้ ถือเป็นระดับราคาที่เหมาะสมและมีความน่าสนใจในการลงทุน เนื่องจาก NCAP มีจุดเด่นในการเป็นผู้ประกอบการในกลุ่มผู้ให้บริการสินเชื่อที่ไม่ใช่ธนาคารพาณิชย์ (Non-Banks) เพื่อให้บริการสินเชื่อเช่าซื้อรถจักรยานยนต์ครอบคลุมแบรนด์ชั้นนำ ได้แก่ Honda, Vespa, Kawasaki และ Suzuki
ประกอบกับความเชี่ยวชาญของผู้บริหาร ที่อยู่ในแวดวงธุรกิจสินเชื่อเช่าซื้อรถจักรยานยนต์มายาวนาน มีความสัมพันธ์อันดีกับตัวแทนจำหน่าย และมีความพร้อมในการพัฒนาระบบเทคโนโลยี รองรับโอกาสในการขยายตลาดของบริษัทฯ รวมถึง แนวโน้มความต้องการซื้อรถจักรยานยนต์ที่เพิ่มขึ้น แม้ในท่ามกลางสถานการณ์โควิด-19
โดยบริษัทฯ มีรายได้รวมเติบโตเฉลี่ยสูงถึงกว่า 30% ต่อปีในช่วง 3 ปีที่ผ่านมา สำหรับงวด 6 เดือนแรกของปี 2563  รายได้รวมอยู่ที่ 561.89 ล้านบาท เติบโตขึ้น 18.67% มีกำไรสุทธิ 70.65 ล้านบาท เติบโตขึ้น 30.34% เมื่อเทียบกับงวดเดียวกันของปีก่อน โดยมี  NPL อยู่ที่เพียง 2.26% ซึ่งถือว่าอยู่ในระดับต่ำที่สุด เมื่อเทียบกับในอุตสาหกรรม จึงเชื่อว่า NCAP จะเป็นอีกหุ้น Growth Stock ที่สามารถสร้างผลตอบแทนที่ดีให้แก่นักลงทุนในระยะยาว